Achtent wie mir were (Mit aufgelösten Abbreviaturen)
Achtent wie mir were·
do ich ir hant in miner hende·
hate vnz dc ich die beslos·
ich was âne swere·
do was si vor missewende·
fri bi der mich nie verdros·
schone tvgent vnd ere·
hat dú reine mv̊tes mere·
dv́ mich da zem herzen schôs·

Frowe minnekliche·
dú solt mich von sorgen bringen·
dur din reine seligheit·
ich bin froͤide riche·
mag mir wol an dir gelingen·
so wil ich dir sin bereit·
selde vs dine guͤte·
dv solt troͤsten min gemvͤte·
dvr dich trage ich sendú leit·

Ich wânde âne swêre·
svnder sende not beliben·
ê dc ich ein wib gesach·
dú ist so froͤidebêre·
swem ie trost von gůten wiben·
ald ie herzeleit geschach·
der sol dur sin ere·
wúnschen dc si noch verkere·
dvr ir tvgent min vngemach·

Deutsche Philologie
Deutschland
13. Jahrhundert
14. Jahrhundert
Mittelhochdeutsch
Versdichtung
Codex Manesse